Twee vinnig vas ná Goodwood-moord | Maroela Media
Twee persone is in hegtenis geneem in verband met die moord op ŉ 51-jarige vrou van Goodwood in Kaapstad.
Kapt. FC van Wyk, woordvoerder van die polisie, het gesê die vrou se liggaam is Dinsdagaand omstreeks 21:30 in ŉ stoorkamer in haar huis in Cookstraat gevind nadat familielede haar as vermis aangemeld het.
Volgens die persoon, wat haar by die polisie as vermis aangemeld het, is sy Maandagoggend vroeg laas gesien. “Die oorledene se grys Hyundai Elantra en ŉ hardeskyf van haar kringtelevisiekamera het ook van die toneel verdwyn. Die Hyundai is as vermoedelik gesteel aangemeld,” het Van Wyk verduidelik.
Beamptes van die honde-eenheid het Dinsdagaand omstreeks 23:20 die gesteelde motor en ŉ Volkswagen Jetta in Elsiesrivier opgemerk. “Die twee bestuurders, onderskeidelik 30 en 32 jaar oud, is in hegtenis geneem en die gesteelde hardeskyf is ook gevind. ŉ Nadoodse ondersoek sal gedoen word om die oorsaak van haar dood te bepaal.”
Die twee verdagtes sal binnekort in die Goodwood-landdroshof verskyn op aanklag van moord.
Hierdie moorde gaan nie gestop word deur die regering nie.
@ Oom Kalhari – Jy is reg Oom. Die polisiemag is te vet en te vrot en te min. Ek versoek AfriForum om hierdie saak aan te spreek. Die Mag kan tydelik uitgebrei word om hierdie aanval te weerstaan. As enigiemand saam stem, kontak my deur Maroela asseblief, sodat ons kyk of ons ‘n paar ouens se vingers kan uit kry!